
ΠΡΟΤΑΣΕΙΣ
Η Επιτροπή Πολιτικών Ελευθεριών, Δικαιοσύνης και Εσωτερικών Υποθέσεων καλεί την Επιτροπή Ελέγχου του Προϋπολογισμού, που είναι αρμόδια επί της ουσίας, να συμπεριλάβει στην πρόταση ψηφίσματός της τις ακόλουθες προτάσεις:
[bookmark: restart]1.	επισημαίνει ότι το Ελεγκτικό Συνέδριο χαρακτήρισε νόμιμες και κανονικές, από κάθε ουσιώδη πλευρά, τις υποκείμενες πράξεις των ετήσιων λογαριασμών του Οργανισμού της Ευρωπαϊκής Ένωσης για το Άσυλο (EUAA) για το οικονομικό έτος 2022·
2.	εκφράζει ικανοποίηση για το γεγονός ότι έχουν αντιμετωπιστεί δύο ζητήματα, ο υψηλός αριθμός προσωρινών διοικητικών στελεχών και η έλλειψη επικαιροποίησης της πολιτικής για τη διαχείριση και την πρόληψη των συγκρούσεων συμφερόντων, τα οποία ζητήματα εντοπίστηκαν στις παρατηρήσεις του Ελεγκτικού Συνεδρίου κατά τα προηγούμενα έτη· σημειώνει ότι οι παρατηρήσεις προηγούμενων ετών σχετικά με τις διαδικασίες σύναψης συμβάσεων, ειδικότερα για τις μισθωμένες εγκαταστάσεις στη Λέσβο και στη Ρώμη, θα κλείσουν το 2023· 
3.	χαιρετίζει τις προσπάθειες του EUAA να εφαρμόσει τη νέα εντολή που ισχύει από τον Ιανουάριο του 2022 παρά την έλλειψη επαρκούς αριθμού πρόσθετου προσωπικού· καλεί την Επιτροπή και τα κράτη μέλη να επιτρέψουν την αύξηση του προσωπικού και την ανακατάταξη ορισμένων θέσεων, ώστε να διασφαλιστεί η ορθή εφαρμογή, ιδίως όσον αφορά τον υπεύθυνο θεμελιωδών δικαιωμάτων, την εφεδρική δύναμη επέμβασης για το άσυλο και τις δραστηριότητες παρακολούθησης και λειτουργίας, ώστε να διασφαλιστεί ότι τα δικαιώματα των αιτούντων άσυλο διαφυλάσσονται πάντα και σύμφωνα με τους ισχύοντες κανόνες·
4.	υπενθυμίζει τον ρόλο του EUAA στην παροχή στήριξης για την επεξεργασία των αιτήσεων διεθνούς προστασίας, καθώς και για την κατάρτιση των χειριστών υποθέσεων που είναι υπεύθυνοι για τη διεκπεραίωση των αιτήσεων ασύλου· επισημαίνει την ανάγκη να συνεχίσει ο EUAA να παρέχει στήριξη στα κράτη μέλη και σε τρίτες χώρες όσον αφορά τον χειρισμό των αιτήσεων του ασύλου και της μετανάστευσης· ζητά να επικεντρωθεί ο προϋπολογισμός στην περαιτέρω πρόσληψη προσωπικού, εάν κρίνεται απαραίτητο, για να βοηθηθούν τα κράτη μέλη να διασφαλίσουν τη δίκαιη και αμερόληπτη εξέταση των αιτήσεων ασύλου για διεθνή προστασία, ιδίως των διερμηνέων και των ψυχολόγων για αιτούντες που ανήκουν σε ευάλωτες ομάδες·
5.	εκφράζει ικανοποίηση για το γεγονός ότι σχεδόν 4 εκατομμύρια άτομα επωφελήθηκαν από προσωρινή προστασία μετά την εντολή του Συμβουλίου στον EUAA, μαζί με τον Ευρωπαϊκό Οργανισμό Συνοριοφυλακής και Ακτοφυλακής (Frontex) και τον Οργανισμό της Ευρωπαϊκής Ένωσης για τη Συνεργασία στον Τομέα της Επιβολής του Νόμου (Ευρωπόλ), να παράσχουν επιχειρησιακή στήριξη στα κράτη μέλη που ζητούν βοήθεια για την αντιμετώπιση της έλευσης προσφύγων μετά τη ρωσική εισβολή στην Ουκρανία· 
6.	υπενθυμίζει τη σύσταση της αρμόδιας για την απαλλαγή αρχής στην έκθεσή της για το 2020· σημειώνει ότι ο EUAA εξακολουθεί να στηρίζει τα κράτη μέλη στη διασφάλιση ενός συστήματος προστατευτικής υποδοχής για τους ασυνόδευτους ανηλίκους μέσω της παροχής κατάρτισης, επιχειρησιακής υποστήριξης, καθοδήγησης, εργαλείων και ενημερωτικού υλικού, όπως φυλλάδια και βίντεο απευθυνόμενα σε ανηλίκους κατά την υποδοχή· υπενθυμίζει ότι το 2022 υποβλήθηκαν 42.000 αιτήσεις ασύλου από ασυνόδευτους ανηλίκους στην ΕΕ και στην Ισλανδία, το Λιχτενστάιν, τη Νορβηγία και την Ελβετία (χώρες ΕΕ +)· εκτιμά επίσης τη διοργάνωση θεματικής συνεδρίασης στη Σλοβενία με τη συμμετοχή 13 χωρών, η οποία θα επιτρέψει σε διάφορα ενδιαφερόμενα μέρη να συζητήσουν βέλτιστες πρακτικές για τις εγκαταστάσεις υποδοχής ασυνόδευτων ανηλίκων·
7.	σημειώνει με ικανοποίηση ότι ο EUAA υλοποίησε επιχειρησιακά σχέδια σε 14 κράτη μέλη, επεκτείνοντας έτσι τις επιχειρήσεις του σε έξι επιπλέον χώρες της ΕΕ και ότι ο EUAA ανέπτυξε προσωπικό σε τρίτη χώρα, τη Μολδαβία, για πρώτη φορά από την ίδρυσή του· εκτιμά επίσης την ισχυρή δέσμευση του EUAA στην εξωτερική διάσταση του Κοινού Ευρωπαϊκού Συστήματος Ασύλου (ΚΕΣΑ) που στηρίζει τις χώρες ΕΕ+ για την επανεγκατάσταση 2.585 ανθρώπων μέσω της στήριξης 13 αποστολών επιλογής και τριών αποστολών ενόψει αναχώρησης· 
8.	σημειώνει τη βοήθεια του EUAA προς τις χώρες εταίρους των Δυτικών Βαλκανίων μέσω της ανάπτυξης θεσμικών ικανοτήτων, της κατάρτισης και της καθοδήγησης κατά την εργασία σχετικά με βασικές διαδικασίες ασύλου·
9.	σημειώνει την παρατήρηση του Ελεγκτικού Συνεδρίου ότι οι συμφωνίες μεταξύ της ΕΕ και των συνδεδεμένων χωρών Σένγκεν που χρησιμεύουν ως νομική βάση για τον υπολογισμό των εισφορών τους στον προϋπολογισμό του EUAA είναι ασαφείς και επιτρέπουν αποκλίνουσες ερμηνείες, με αποτέλεσμα χαμηλότερες εισφορές των συνδεδεμένων χωρών Σένγκεν· σημειώνει την απάντηση του EUAA ότι η προσέγγισή του συνάδει με τις νομικές διατάξεις· καλεί την Επιτροπή να εξετάσει τις συμφωνίες αυτές· 
10.	υπενθυμίζει ότι η OLAF διεξάγει αυτή τη στιγμή έρευνες σχετικά με καταγγελίες για ανάρμοστη συμπεριφορά και παρατυπίες ανώτερων διοικητικών στελεχών του EUAA σε σχέση με μέλη του προσωπικού· ζητά να ελεγχθούν και να διερευνηθούν διεξοδικά οι καταγγελίες για ανάρμοστη συμπεριφορά· εκφράζει ικανοποίηση για τη δέσμευση του EUAA να συνεργαστεί πλήρως με την OLAF· καλεί τον EUAA να διασφαλίσει την πλήρη και ειλικρινή συνεργασία με την OLAF σε όλα τα στάδια της έρευνας και να υποβάλλει τακτικά εκθέσεις στο Ευρωπαϊκό Κοινοβούλιο σχετικά με την πρόοδο και τα αποτελέσματα της έρευνας·

